फाइनलमा अभिलाषा र सुनीरा
पोखरामा भइरहेको २० औं माछापुच्छ्रे पोखरा ओपन टेनिसको मेन्स सिंगल्सको फाइनलमा नेपाल नम्बर एक प्रदीप खड्का र पूर्वनेपाल नम्बर एक संरक्षकभूषण वज्राचार्य पुगेका छन् । महिला सिंगल्सतर्फ नेपाल नम्बर एक रहेकी साबिक विजेता अभिलाषा विष्ट र सुनीरा थापा उपाधिका लागि भिड्दै छन् । 
पोखरा — पोखरामा भइरहेको २० औं माछापुच्छ्रे पोखरा ओपन टेनिसको मेन्स सिंगल्सको फाइनलमा नेपाल नम्बर एक प्रदीप खड्का र पूर्वनेपाल नम्बर एक संरक्षकभूषण वज्राचार्य पुगेका छन् । महिला सिंगल्सतर्फ नेपाल नम्बर एक रहेकी साबिक विजेता अभिलाषा विष्ट र सुनीरा थापा उपाधिका लागि भिड्दै छन् । पोखरा रंगशाला टेनिस कोर्टमा शनिबार सेमिफाइनलमा साबिक विजेता प्रदीपले भारतीय खेलाडी अभिनन्सु ठाकुरलाई २–१ को सेटमा हराए । अर्को सेमिफाइनलमा संरक्षकले ऋतिक रानालाई ६–२, ६–३ ले हराए । अभिलाषाले माहिका राणालाई ६–३, ४–६, ६–१ ले र सुनीराले रायना शाहलाई ६–३, ६–७, ७–५ ले हराए । ३५ वर्षमाथि भेट्रान्स सिंगलको फाइनलमा सन्तोष खत्री र पूर्वनेपाल नम्बर एक कमल भण्डारी भिड्ने छन् । सेमिफाइनलमा सन्तोषले जितेन्द्र परियारलाई ४–६, ६–३, १०–८ ले र कमलले अनिल शाहीलाई ६–४, ७–५ ले हराए । ५५ वर्षमाथि फाइनलमा जीवन घिमिरे र विमल गुरुङ पुगेका छन् । जीवनले समिर शेरचनलाई ६–०, ६–१ र विमलले भारतीय थोङवाम तुलेश्वरलाई ७–६, ६–३ ले हराए । ४५ वर्षमाथि फाइनलमा रोहित सुनुवार र महेश श्रेष्ठले प्रतिस्पर्धा गर्नेछन् । रोहितले प्रदीप शाहलाई ६–०, ६–० र महेशले गोपी भट्टराईलाई ६–०, ६–२ ले हराए । दाजुभाइलाई उपाधिमेन्स डबल्सको उपाधि वज्राचार्य दाजुभाइ संरक्षक र सम्यकभूषणको जोडीले जितेको थियो । उनीहरूले भारतीय जोडी अभिनन्सु ठाकुर र सिद्धान्त डेकालाई ७–५, ६–४ ले हराए । भेट्रान्स ६५ वर्षमाथिको उपाधि मनोज राणाले जितेका छन् । विदुर विष्टविरुद्धको फाइनल मनोजले ४–१, ४–० ले जिते । ३५ वर्षमाथिको डबल्समा अनिल शाही र सीमान्त गुरुङको जोडी च्याम्पियन भयो ।